**Din versuri desenat...**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ziua pășește pe nisipuri ude,

Ninsori bizare se topesc pe mal,

La orizont clipesc săruturi crude

Şi lacrimi din zenituri spre aval.

Rămân cu sufletul cuprins în rime

Şi asfințitul prins de cerul mat,

Un vânt primăvăratec vreau s-anime

Zborul în doi din versuri desenat.

Te-aștept să vii la Păltiniș, iar seara

Să-mi spui poveşti cu îngeri despletiţi

Și s-ascultăm cum mângâie vioara

Arcuşul nins, nebuni de-ndrăgostiți.

- Noaptea se-aşterne grea peste pădure,

O catifea de gânduri îmbrăcând

Poteci făcute parcă să conjure

Ninsori ce vin şi pleacă prea curând,

Să mai ramană-o lună, încă una,

Înzăpeziţi să nu găsim cărări,

Târziu, în geamuri când ne bate luna,

Să ne lăsăm cuprinşi de remuşcări.

Din vina noastră nopţile să ardă

Şi ca la poli să ţină şase luni,

Ninsorile s-ajungă la mansardă,

Noi să uităm de timp şi raţiuni.

Ioan Grigoraș Liliana Trif